སྤྱིར་གཡུང་དྲུང་ཞེས་པ་ནི་རྟག་ཆད་ལས་སོགས་མི་མཐུན་པའི་མཚན་མ་གང་གིས་ཀྱང་བསྐྱད་པར་མི་ནུས་པའི་བརྡ་རྟགས་ཤིག་དང༌།དེ་ཡང་སྟོན་པ་སངས་རྒྱས་གཤེན་རབ་མི་བོས།ལྟ་བ་ནི་ཡས་ཕུབ་ཅིགསྤྱོད་པ་ནི་མས་འཛེགས་ཞིགགཞི་སྙིང་རྗེ་ཆེན་པོ་ལ་ལོང་ཞིགཐབས་ཕ་རོལ་དུ་ཕྱིན་པ་བཅུ་ལ་སྤྱོད་ཅིག་ཅེས་བོན་འཁོར་ཚིག་བཞི་འདི་ཡིས་མདོ་སྔགས་ཟུང་འབྲེལ་མཚོན་པ་ནི་ལྟ་བ་བླ་མེད་རྫོགས་པ་ཆེན་པོས་ཡས་ནས་གདུགས་དཀར་བཞིན་དུ་ཕུབས་ཏེ་སྤྱོད་པ་ཀུན་དགའི་སྤྱོད་པ་སྟེ་ཕྱི་ཡི་ཚུལ་རྣམས་ཐེག་པ་གང་དང་ཡང་མི་འགལ་བར་ལེགས་པར་སྲུང་སྟེ་དེ་ཡི་ཐབས་སུ་གྱུར་བའི་ཕ་རོལ་དུ་ཕྱིན་པ་བཅུ་ཡིས་སྒོ་ནས་འཇུག་ཅིང་དེ་ཡང་བོན་སྤྱོད་གང་གི་སྒོར་འཇུག་ཀྱང་གཞི་སྙིང་རྗེ་ཆེན་པོས་རྩིས་ཟིན་གྱིས་འབྲས་བུ་བླ་ན་མེད་པའི་གོ་འཕང་བསྒྲུབ་པ་ལྟ་བུའོ།དེ་ཡང་ལུང་ལས།སྐུ་དྲང་སྲོང༌།གསུང་མདོ་སྡེ།ཐུགས་གསང་སྔགས།ཞེས་གསུངས་པ་ལྟར་གང་ཟག་གཅིག་གི་རྒྱུད་ལ་དེ་དག་འགལ་མེད་དུ་བསྒྲུབ་པའི་ཐབས་ཡོད་པ་སྟེ།གང་ཟག་གང་ཞིག་གིས་ཕྱི་སོ་སོར་ཐར་པས་རྒྱུད་བསྡམས།ལམ་གསང་སྔགས་ཐེག་པ་ཆེན་པོ་ལ་གཞུང་དྲངས།བློ་ཕུག་བླ་མེད་རྫོགས་པ་ཆེན་པོར་བློ་གཏོད་པ་ཞིག་ལ་མདོ་སྔགས་ཟུང་འབྲེལ་ལམ་མདོ་སྔགས་རྫོགས་གསུམ་འགལ་མེད་དུ་བསྒྲུབ་པར་བྱེད་པ་ཡོད་པ་བཞིན་ནོ།